Onsdag holder politiet øvelse i Aalborg, og derfor kan man se ekstra politi på gaden.

Færdes man i det centrale Aalborg onsdag, vil man kunne opleve lidt mere uniformeret politi og udrykningskøretøjer end normalt. Der er tale om en øvelse, hvor reaktionspatruljen fra Nordjyllands Politi træner færdighederne– og det sker i tidsrummet fra klokken 8.00-12.00. Håber på forståelse Øvelserne foregår i Aalborg midtby, og det vil især være i området omkring Nordkraft beliggende på Østerbro 9, at borgene vil kunne møde politiet på øvelse, oplyser Nordjyllands Politi. Øvelserne vil hovedsageligt foregå indenfor, men det vil være muligt for forbipasserende borgere at møde sortuniformerede betjente i området omkring Nordkraft, mens øvelserne foregår. Det fortæller lederen af reaktionspatruljen, politikommissær Lau Larsen. - Vores betjente vil bære hjelme, gule politimærker på deres uniformer og være bevæbnede – og man vil formentlig kunne høre anvendelse af løs ammunition, dog i et begrænset omfang. - Jeg håber på borgernes forståelse for de mindre gener, som det eventuelt måtte give. Det er nødvendigt, at vi øver os for at holde færdighederne helt skarpe, siger politikommissær Lau Larsen. Der vil desuden kunne ses politikøretøjer i forbindelse med afviklingen af øvelserne, og der vil være opsat skilte med ”Politi Øvelse” omkring Nordkraft, ligesom køretøjerne vil være markeret med orange øvelsesskilte.